LOXLEY เตรียมเฮ! กองฉลากชงแก้กฏหมายเดือนนี้P/E ต่ำกว่ากลุ่ม ครึ่่งปีหลังสดใส ลุ้นประมูลงานเพียบ
กูรูเชียร์ "ซื้อ" LOXLEY มองอนาคต H2/59 สดใสจากงานในมือที่มีอยู่ พร้อมร่วมประมูลงานใหม่อีกเพียบ ลุ้นสัมหล่นจำหน่ายฉลากการกุศล รายได้-กำไรทะลุเป้า P/E ต่ำกว่ากลุ่มที่ 17.62 เท่าจาก 31.96 เท่า ของกลุ่มบริการ อัพไซด์กว่า 16% จากราคาเป้าหมาย 3.34 บาท
9 ก.ย. 2559

กูรูเชียร์ “ซื้อ” LOXLEY มองอนาคต H2/59 สดใสจากงานในมือที่มีอยู่ พร้อมร่วมประมูลงานใหม่อีกเพียบ ลุ้นสัมหล่นจำหน่ายฉลากการกุศล รายได้-กำไรทะลุเป้า P/E ต่ำกว่ากลุ่มที่ 17.62 เท่าจาก 31.96 เท่า ของกลุ่มบริการ อัพไซด์กว่า 16% จากราคาเป้าหมาย 3.34 บาท
 
ปิดซอยฉลองเรียบร้อยสำหรับ LOXLEY ที่ไตรมาส 2/59 พลิกมีกำไรได้สำเร็จ ข่าวดีไม่ได้มีแค่นี้หลังสำนักงานสลากฯ เร่งเสนอร่างแก้ไข พ.ร.บ.สลากฯ ปี 2517 เข้าคณะรัฐมนตรี (ครม.) ภายในเดือนนี้ ก่อนเปิดจำหน่ายสลากฯ การกุศล 1 หมื่นล้านบาท งานนี้ LOXLEY ตัวเต็งรอลุ้นส้มหล่นขายสลากฯ ผ่านตู้ยกล็อต นอกจากนี้บริษัทยังเตรียมเดินหน้าประมูลงานอีกเพียบ
โดยผู้อำนวยการสำนักงานสลากกินแบ่งรัฐบาล เปิดเผยถึงการแก้ไขร่างพระราชบัญญัติสำนักงานสลากกินแบ่งรัฐบาล พ.ศ.2517 จะเสนอคณะรัฐมนตรี (ครม.) ในเดือน ก.ย.นี้ โดยกระทรวงการคลังพิจารณาแล้ว รอบรรจุเข้าวาระเท่านั้น ส่วนการแก้ไขปัญหาสลากราคาแพงขณะนี้ยอมรับว่ายังไม่เบ็ดเสร็จในช่วงโรดแมประยะที่ 3 ซึ่งต้องมีการแก้ไขกฎหมายในหลายประเด็น ทั้งเรื่องการจัดสรรเงินรางวัล, บทลงโทษ และการออกผลิตภัณฑ์ใหม่ อย่างเช่น การขายสลากผ่านเครื่องจำหน่ายอัตโนมัติ
อย่างไรก็ตาม กระทรวงการคลัง เผยว่า กองสลากฯ ต้องเร่งดำเนินการแก้ไขกฎหมาย เพื่อให้สามารถเปิดจำหน่ายสลากการกุศลให้ได้ภายในปีหน้า โดยมียอดขอสะสมมาตั้งแต่สมัยนายอภิสิทธิ์ เวชชาชีวะ เป็นนายกรัฐมนตรี ประมาณ 3 หมื่นล้านบาท แต่ระยะแรกจะให้จำหน่าย 1 หมื่นล้านบาทไปก่อน
ด้านนายบุญเลิศ ใจมั่น ผู้อำนวยการฝ่ายวางแผนกลยุทธ์และนักลงทุนสัมพันธ์ บริษัท ล็อกซเล่ย์ จำกัด (มหาชน) หรือ LOXLEY เปิดเผยว่า บริษัทมั่นใจว่ารายได้ในปีนี้มีแนวโน้มเติบโต 25-30% มาอยู่ที่ 15,000 ล้านบาทตามเป้าหมาย จากปีก่อนที่มีรายได้ 11,000 ล้านบาท โดยโครงสร้างรายได้ปีนี้จะมาจากธุรกิจ ICT ประมาณ 9,500 ล้านบาท และธุรกิจ Trading ประมาณ 3,500-4,000 ล้านบาท , ธุรกิจบริการ (service) ประมาณ 1,500-2,000 ล้านบาท และธุรกิจร่วมทุนจำนวนหนึ่ง
ขณะที่บริษัทตั้งเป้าอัตรากำไรสุทธิปีนี้ไว้ที่ 3-4% เพิ่มขึ้นเมื่อเทียบกับปี 58 ที่อยู่ในระดับ 1.7% และสูงกว่าระดับปัจจุบันที่มีอัตรากำไรสุทธิราว 2.5-3% โดยบริษัทตั้งเป้าหมายในระยะยาวจะรักษาการทำอัตรากำไรสุทธิให้อยู่ระดับเดียวกับก่อนหน้านี้ที่ 3-4%
สำหรับธุรกิจของบริษัทมีการเติบโตที่ดีในปีนี้ โดยเฉพาะธุรกิจเทรดดิ้งที่มีการเพิ่มผลิตภัณฑ์ใหม่ ๆ เข้าสู่ตลาดอย่างต่อเนื่อง เพื่อตอบสนองความต้องการลูกค้าทั้งในประเทศและต่างประเทศ ปัจจุบัน บริษัทมีงานที่รอรับรู้รายได้ (Backlog) จำนวน 9,800 ล้านบาท ซึ่งแบ่งออกเป็นงานโทรคมนาคมและไอทีจำนวน 2,200 ล้านบาท งานประเภทโรงไฟฟ้าจำนวน 1,900 ล้านบาท , งานบรอดคาสท์และยูทิลิตี้ จำนวน 1,600 ล้านบาท และงานด้านเทคโนโลยี จำนวน 600 ล้านบาท คาดว่าจะรับรู้เป็นรายได้ในช่วงที่เหลือของปีนี้ราว 44% และจะทยอยรับรู้ฯ ต่อเนื่องไปจนถึงสิ้นปี 60
บริษัทวางเป้าหมายในแผนระยะยาวที่จะผลักดันรายได้ให้เติบโตเฉลี่ย 10-15% ต่อปี โดยเป็นไปตามงานประมูลงานโครงการของภาครัฐที่คาดจะเริ่มเพิ่มขึ้นต่อจากนี้
ส่วนครึ่งหลังของปีนี้บริษัทจะเข้าประมูลงานมูลค่า 17,463 ล้านบาท ที่จะทยอยรู้ผลไปถึงปี 60 แบ่งเป็นงานประเภทไอที 3,250 ล้านบาท , งานด้านเทคโนโลยี 7,666 ล้านบาท,งานโทรคมนาคม 1,468 ล้านบาท ,โรงไฟฟ้า 1,808 ล้านบาท ,บรอดคาสท์และยูทิลิตี้ 2,700 ล้านบาท และงานวัสดุก่อสร้าง 577 ล้านบาท ซึ่งบริษัทคาดหวังว่าจะได้รับงานทั้งสิ้น 50% ของมูลค่าทั้งหมดที่เข้าประมูล
ขณะที่โครงการรถเมล์ไฟฟ้าขององค์การขนส่งมวลชนกรุงเทพ (ขสมก.) ทื่บริษัทเคยส่งรถเมล์ไฟฟ้าให้ ขสมก.ทดลองใช้นั้น นายบุญเลิศ กล่าวว่า ทาง ขสมก.น่าจะสามารถสรุปข้อกำหนดของผู้ว่าจ้าง (TOR) เพื่อจัดซื่อรถเมล์ไฟฟ้าได้ในช่วงไตรมาส 3/59 หลังจากคณะรัฐมนตรี (ครม.) ได้อนุมัติให้ ขสมก. เร่งจัดซื้อล็อตแรกจำนวน 200 คันภายในปีนี้ มูลค่าทั้งสิ้นราว 4,000-5,000 ล้านบาท ซึ่งบริษัทมั่นใจในจุดแข็งจากการที่มีพันธมิตรจีนที่มีความเชี่ยวชาญด้านการผลิตรถโดยสารไฟฟ้า
บล.ฟิลลิป (ประเทศไทย) ระบุในบทวิเคราะห์แนะนำ “ซื้อ” LOXLEY ราคาเป้าหมาย 3.34 บาท โดยมองว่าช่วงที่เหลือของปียังมีแนวโน้มที่ดีทั้งจากงานในมือที่มีอยู่ รวมถึงการเข้าร่วมประมูลงานใหม่เพื่อเพิ่มงานในมือและรองรับการเติบโตในอนาคต จากแนวโน้มการดำเนินงานในครึ่งปีแรกที่อาจดูอ่อนแอกว่าที่คาดไว้ แต่คาดว่ายอดขายน่าจะยังเป็นไปตามเป้าหมายที่คาดไว้ว่าจะเติบโต 24% ที่ 14,223 ล้านบาท
เนื่องจากงานในมือล่าสุดที่ 9,000-9,500 ล้านบาทจะรับรู้รายได้ปีนี้ราว 60-70% ประกอบกับยังมีแผนประมูลงานเพิ่มเช่นสายส่งของ EGAT, สถานีไฟฟ้าย่อย ซึ่งจะประมูลในไตรมาส 3/59 นี้ รวมถึงโครงการอื่นๆ ที่จะทยอยประมูลในช่วงต่อไป โดยล่าสุดที่ประชุมคณะรัฐมนตรีได้อนุมัติให้ ขสมก. เร่งซื้อรถโดยสารไฟฟ้าจำนวน 200 คันภายในเดือน พ.ย. นี้ ซึ่งบริษัทคาดว่าจะเข้าร่วมประมูลในโครงการดังกล่าวเช่นกัน ส่วนแนวโน้ม margin ในปีนี้อาจต่ำกว่าที่เคยคาด แต่มองว่าจะได้ปัจจัยสนับสนุนจากการรับรู้ส่วนแบ่งกำไรจากบริษัทร่วมที่ดีขึ้นมาชดเชย  
ทั้งนี้มองว่า ราคาหุ้นสามารถปรับขึ้นได้ต่อ หลังบริษัทสามารถพลิกมีกำไรได้ เชื่อว่าแนวโน้มครึ่งปีหลังจะสดใสหลัง ยอดขายโตตามเป้า รอลุ้นประมูลงานอีกเพียบ พร้อมเป็นตัวเต็งจำหน่ายสลากฯ การกุศล P/E ต่ำกว่ากลุ่มที่ 17.62 เท่าจาก 31.96 เท่า ของกลุ่มบริการ อัพไซด์กว่า 16% จากราคาเป้าหมาย 3.34 บาท
ส่วนบล.โกลเบล็ก ระบุว่า LOXLEY จะได้รับผลดีจากการที่สำนักงานสลากฯ เร่งเสนอร่างแก้ไข พ.ร.บ.สลากฯ ปี 2517 เข้าครม.ภายในเดือนนี้ ก่อนเปิดจำหน่ายสลากฯ การกุศล 1 หมื่นล้านบาท ผ่านเครื่องฯ ปีหน้า
โดยราคาหุ้น LOXLEY ปิดตลาดวานนี้ (8 ก.ย) ที่ 2.88 บาท บวก 0.06 บาท หรือ 2.13% ด้วยมูลค่าซื้อขาย 88.13 ล้านบาท 